**ELŐTERJESZTÉS KÍSÉRŐLAP**

**E-szám: 50/2018.**

**Tárgy: Döntés a 2017. 05. 08-án „Nagykovácsi Nagyközség Önkormányzat épületeinek komplex energetikai fejlesztése” címen benyújtott pályázat visszavonásáról**

**Előterjesztő neve:** Kiszelné Mohos Katalin polgármester

**Előadó neve:** Györgyi Zoltán főépítész

**Az előterjesztés aláírás előtti előzetes ellenőrzése**

**Vezetői ellenőrzés**

- az előterjesztés tartalmilag és formailag *megfelelő – nem megfelelő*

 **előadó osztályvezetője**

**Pénzügyi ellenőrzés**

- az előterjesztés tartalmilag és formailag *megfelelő – nem megfelelő*

**pénzügyi osztályvezető**

**Törvényességi ellenőrzés**

- az előterjesztés tartalmilag és formailag *megfelelő – nem megfelelő*

**Nagykovácsi, 2018. április 10.**

 **jegyző**

***Az előterjesztés kiküldhető – nem küldhető ki.***

**Nagykovácsi, 2018. április 10.**

 **polgármester**

**Tisztelt Képviselő-testület!**

Nagykovácsi Nagyközség Önkormányzata (a továbbiakban: Önkormányzat) 2017. május 8-án támogatási kérelmet nyújtott be KEHOP-5.2.9-16-2017-00169 azonosítószám alatt önkormányzati épületek energetikai korszerűsítésére. A projekt tervezete magában foglalja a Száva utca 4. szám alatti felnőtt orvosi rendelő külső és padlás hőszigetelését, és a nyílászárók cseréjét; a Kossuth Lajos utca 56. szám alatti fogorvosi rendelő épületének (amely épületben a körzeti megbízott irodája és a papírüzlet is megtalálható) külső és padlás hőszigetelését és a nyílászárók cseréjét, illetve napelemes rendszer telepítését; valamint a Tisza István tér 7. szám alatti Faluház külső és padlás hőszigetelését, és a nyílászárók cseréjét, illetve napelemes rendszer telepítését.

2017. július 11-én tisztázó kérdés megválaszolására kaptunk felszólítást, amelyben többek között kifogásolták azt, hogy a fogorvosi rendelő épületében gazdasági tevékenység folyik (papírbolt), amire vonatkozóan állami támogatás nem nyújtható. A 7 napos határidőn belül benyújtott válaszunkban kifejtettük, hogy bár az épületrészben valóban folyik gazdasági tevékenység, a pályázati támogatásból származó megtakarítások (fűtési energiamegtakarítás a hőszigetelés eredményeképpen, valamint elektromos energiamegtakarítás a napelemes rendszer működéséből fakadóan) az Önkormányzatnál jelentkeznek, amely megtakarításokat az Önkormányzat nem kívánja a bérlőnél megjeleníteni.

2018. április 9-én újabb tisztázó kérdés érkezett. A megtakarítással kapcsolatos érveinket nem fogadták el, és kérték, hogy a támogatási kérelem költségvetését a papírbolttal kapcsolatos tételek eltávolításával, arányosítással csökkentsük.

A projekt teljes költségvetése bruttó 52.479.007,- forint volt, amelyben a papírboltnak – az alapterületek alapján – arányosított költsége bruttó 5.830.080,- forint. A tételes számítás – a nagy nyílászárók miatt – vélhetően még nagyobb összeget mutatna. Az arányosítás eredményeképpen a projektköltség bruttó 46.648.927,- forintra csökken, ami alacsonyabb a minimálisan igényelhető támogatás összegénél (bruttó 50.000.000,- forint).

Tovább árnyalja a kérdést, hogy időközben az Önkormányzat bruttó 29.871.721,- forint támogatást nyert el a Belügyminisztérium által „Önkormányzati feladatellátást szolgáló fejlesztések támogatására” kiírt pályázaton a felnőtt orvosi rendelő energetikai korszerűsítésére, tehát mindkét projekt végrehajtása esetén kettős finanszírozás valósulna meg, ami szabálytalansági eljárást von maga után.

Várhatóan idén újra megnyílik a pályázati lehetőség, és meg fogjuk vizsgálni az indulási lehetőséget más összetételű műszaki tartalommal.

A határozat elfogadása nyílt ülésen, egyszerű szavazattöbbséggel történik.

Nagykovácsi, 2018. április 10.

Kiszelné Mohos Katalin

 Polgármester

**HATÁROZATI JAVASLAT**

**Tárgy: Döntés a 2017. 05. 08-án „Nagykovácsi Nagyközség Önkormányzat épületeinek komplex energetikai fejlesztése” címen benyújtott pályázat visszavonásáról**

Nagykovácsi Nagyközség Önkormányzatának Képviselő-testülete úgy dönt, hogy a KEHOP-5.2.9-16-2017-00169 azonosítószám alatt önkormányzati épületek energetikai korszerűsítésére benyújtott támogatási kérelmet visszavonja, mivel a 2018. április 9-én kelt tisztázó kérdésben szereplő, arányosítással történő költségcsökkentést követően a projektköltség (bruttó 46.648.927,- forint) alacsonyabb lett a minimálisan igényelhető támogatás összegénél (bruttó 50.000.000,- forint).

**Határidő**: azonnal

**Felelős:** Polgármester, Jegyző